VENDIM 
Nr. 354, datë 19.4.2017

PËR RISHPËRNDARJE FONDESH NË BUXHETIN E VITIT 2017, NDËRMJET MINISTRISË SË MJEDISIT DHE MINISTRISË  SË FINANCAVE, PËR PËRBALLIMIN E PJESSHËM TË KOSTOVE   TË EKSPERTIMIT E TË PËRFAQËSIMIT TË AVOKATËVE TË KONTRAKTUAR PËR PËRFAQËSIMIN DHE MBROJTJEN NË ÇËSHTJET E ARBITRAZHIT NDËRKOMBËTAR ICSID, NR.ARB/14/26, ME PALË “ALBANIABEG AMBIENT”, SHPK., “M.ANGELO NOVELLI” DHE “CONSTRUZIONI”, SRL KUNDËR REPUBLIKËS SË SHQIPËRISË

Në mbështetje të nenit 100 të Kushtetutës, të nenit 44, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 130/2016, “Për buxhetin e vitit 2017”, me propozimin e ministrit të Mjedisit, Këshilli i Ministrave

VENDOSI:

1. Në buxhetin e miratuar për vitin 2017 të bëhet rishpërndarja e fondeve ndërmjet Ministrisë së Mjedisit dhe Ministrisë së Financave, si më poshtë vijon:
a) Ministrisë së Mjedisit t’i shtohet fondi për shpenzime korrente, në masën 41 000 000 (dyzet e një milionë) lekë, në programin 05320, “Mbrojtja e mjedisit”, për të përballuar pjesërisht kostot e ekspertimit e të përfaqësimit të avokatëve të kontraktuar nga ana e shtetit shqiptar për përfaqësimin dhe mbrojtjen në çështjen e arbitrazhit ndërkombëtar ICSID, nr.ARB/14/26, me palë “Albaniabeg Ambient”, sh.p.k., M.Angelo Novelli dhe “Construzioni”, s.r.l, kundër Shqipërisë;
b) Ministrisë së Financave, në zërin “shpenzime korrente”, t’i pakësohen fondet, përkatësisht: 
i) 15 000 000 (pesëmbëdhjetë milionë) lekë, në programin 01110 “Planifikimi, menaxhimi dhe administrimi”;
ii) 26 000 000 (njëzet e gjashtë milionë) lekë, në programin 01120 “Menaxhimi i shpenzimeve publike”. 
2. Ngarkohen Ministria e Mjedisit dhe Ministria e Financave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTRI
Niko Peleshi

